EkBass/fiwiki-20250220-pages-articles huggingface dataset:
Mary Corleone

Mary Corleone on kuvitteellinen hahmo Francis Ford Coppolan ohjaamassa elokuvassa Kummisetä osa III, joka päättää italialaisamerikkalaisesta rikollisperheestä kertovan elokuvatrilogian. Mary on Michael Corleonen tytär. Elokuvissa Corleonen osan näyttelee Sofia Coppola. Mario Puzon Kummisetä- romaanissa Michael Corleone ja Kay Adams saavat kaksi poikaa. Michael Corleone on pitänyt tyttärensä onnistuneesti perheen rikollisen toiminnan ulkopuolella ja Mary johtaa lailliseksi muuttuneen Corleonen säätiötä, joka on tunnettu hyväntekeväisyydestä. Vuonna 1979 Mary kuitenkin rakastuu serkkuunsa Vinnieen, joka on perinyt luonteensa isältään Sonny Corleonelta. Michael pelkää tyttärensä tekevän pahan virheen ja löytääkin tilanteelle oivan ratkaisun. Vinnien on hylättävä Mary, jos hän haluaa tulla Michaelin seuraajaksi. Vuonna 1980 perhe vierailee Palermossa Cavalleria rusticana -oopperan ensi-illassa, jonka Turiddun roolissa esiintyy Maryn veli Anthony. Oopperaesityksen jälkeen Michael Corleone yritetään murhata, mutta murhaajien luoti osuukin kuolettavasti Maryyn. ==Perheenjäsenet== *Vito Corleone – Isä; näyttelijänä Marlon Brando elokuvassa Kummisetä ja Robert De Niro elokuvassa Kummisetä osa II *Santino ”Sonny” Corleone – Esikoinen; näyttelijänä James Caan elokuvassa Kummisetä *Constanzia ”Connie” Corleone-Rizzi – Tytär; näyttelijänä Talia Shire kaikissa elokuvissa *Fredo Corleone – Keskimmäinen poika; näyttelijänä John Cazale elokuvissa Kummisetä ja Kummisetä osa II *Michael Corleone – Nuorin poika; näyttelijänä Al Pacino kaikissa elokuvissa *Kay Adams – Michaelin vaimo; näyttelijänä Diane Keaton kaikissa elokuvissa *Mary Corleone – Michaelin tytär; näyttelijänä Sofia Coppola elokuvassa Kummisetä osa III *Anthony Corleone – Michaelin poika; näyttelijänä Franc D’Ambrosio elokuvassa Kummisetä osa III *Carmella Corleone – Viton vaimo; näyttelijänä Morgana King elokuvissa Kummisetä ja Kummisetä osa II *Tom Hagen – Ottopoika; näyttelijänä Robert Duvall elokuvissa Kummisetä ja Kummisetä osa II *Vincent ”Vinnie” Mancini-Corleone – Sonnyn avioton poika; näyttelijänä Andy Garcia elokuvassa Kummisetä osa III Luokka:Kummisedän henkilöhahmot Luokka:Elokuvahahmot
Anatoli Firsov

Anatoli Vasiljevitš Firsov (, 1. helmikuuta 1941 Moskova, Venäjän SFNT, Neuvostoliitto – 24. heinäkuuta 2000 Moskova, Venäjä) oli neuvostoliittolainen jääkiekkoilija, kolminkertainen olympiavoittaja ja kahdeksankertainen maailmanmestari. Kaikkien aikojen suurimpien neuvostopelaajien joukkoon luettu Firsov pelasi vasempana laitahyökkääjänä ja keskushyökkääjänä. Firsov oli valmentaja Anatoli Tarasovin luottomies. Hän pelasi samassa ketjussa muun muassa Viktor Polupanovin, Vladimir Vikulovin, Aleksandr Maltsevin ja Valeri Harlamovin kanssa. Häntä pidetään poikkeuksellisen nopeana luistelijana ja tehokkaana maalintekijänä, hänellä oli erityisen voimakas lyöntilaukaus. Parhaassa turnauksessaan Firsov voitti Grenoblen talviolympiakisojen maalintekijätilaston 12 maalilla ja yhteensä 16 tehopisteellä Neuvostoliiton viedessä jääkiekon olympiakultaa vuonna 1968. Anatoli Firsov teki Neuvostoliiton mestaruussarjassa 344 maalia 474 ottelussa seuroinaan TsSKA Moskova ja Spartak Moskova. ==Muuta== Tarasov laati tiukkoja harjoitusohjelmia Firsoville. Esimerkiksi Firsovin tavallisena harjoituspäivä oli ohjelmassa aamulla 45 minuutin juoksulenkki, kuntoharjoitus, aamiainen ja jääharjoitus klo 11-13. Sitten seurasi lounas, parin tunnin lepo ja harjoittelua iltakahdeksaan asti, jonka jälkeen oli ohjelmassa päivällinen. Kun Firsovilta kysyttiin dopingin käytöstä urheilussa, hän totesi: "Meidän huumeenamme oli Tarasov". Erään tarinan mukaan Firsov piti Volga-autoa ilmassa n. 5-7 minuuttia yhdellä kädellä ja jaloilla Tarasovin hokiessa vieressä, "sinun pitää kestää tämä tilanne". He olivat tämän jälkeen menneet pelaamaan tennistä Tarasovin huvilalle. Firsov oli pelannut käsi murtuneena niin kuin mitään ei olisi tapahtunut. == Saavutukset == * jääkiekon olympiakultaa vuosien 1964, 1968 ja 1972 talviolympialaisissa. * kahdeksan jääkiekon maailmanmestaruutta vuosina 1963-71. * 166 maaottelua ja niissä 134 maalia == Palkintoja ja nimeämisiä == * Kansainvälisen jääkiekkoliiton tähtikentällisessä, paras maalintekijä ja hyökkääjäpelaaja vuosina 1967-1971. * Kansainvälisen jääkiekkoliiton kunniagalleria IIHF Hall of Fameen 1998 * Valittu Neuvostoliiton sarjan All-Starsiin vuosina 1964-1969 * Valittu Neuvostoliiton sarjan arvokkaimmaksi pelaajaksi 1968, 1969 ja 1971 ==Lähteet== * Red Files: Soviet sports wars/Firsovin haastattelu === Viitteet === Luokka:Neuvostoliittolaiset jääkiekkoilijat Luokka:Neuvostoliittolaiset olympiavoittajat Luokka:Jääkiekon maailmanmestarit Luokka:Vuonna 1941 syntyneet Luokka:Vuonna 2000 kuolleet
Bomber Weekend

Bomber Weekend on Bomber Oy:n vuosittain järjestämä moottoripyöräfestivaali, jonka kesto on 3 päivää. Tapahtuman yhteydessä järjestetään mm. Pohjoismaiden stuntriding- ja endon- (etupyörälläajon) mestaruuskilpailut sekä erilaisia kiihdytyskilpailuja. Tapahtuma on järjestetty seitsemänä vuonna. * -01 Motoparkin moottorirata * -03 Kemoran moottorirata * -04 Kiikalan lentokeskus * -05 Kiikalan lentokeskus * -06 Kiikalan lentokeskus * -08 Motoparkin moottorirata * -09 Motoparkin moottorirata 2005 tapahtumassa nähtiin useita ulkomaalaisia esiintyjiä, mm. Skotlannin Kevin Charmichael ja Ruotsin Matti Tepsa sekä Ghostrider. Vierailijoita tapahtumalla oli noin 9700. 2006 tapahtumassa rikottiin muun muassa kuminpolton maailmanennätys, 184 moottoripyörää polttamassa kumia samanaikaisesti. Bomber-ajattelumaailma syntyi vuonna 1998 pääkaupunkiseudulla ja samana vuonna järjestettiin ensimmäinen Bomber-ilta Vauhtitiellä. Bomber-ilmiö on tuonut Suomeen stuntridingin joka on koko ajan kasvava harrastus. Fighter-moottoripyöriä alettiin rakentaa Suomessa. Nykyään suomalaisissa auto- ja moottoripyörännäyttelyissä on omat kategoriat Fighter-pyörille. Bomber- harrastus on elämäntapa monille motoristeille. == Aiheesta muualla == *Bomberweekendsin sivut *Bomber.fi Luokka:Suomen moottoriurheilukilpailut Luokka:Moottoripyöräurheilu
Atari (täsmennyssivu)

Atari voi tarkoittaa: * Atari, tietokoneiden, tietokonepelien, pelikonsoleiden ja kolikkopelien julkaisija ja kehittäjä. **Atari Games, Atarista 1984 irrotettu, vuonna 2003 lakkautettu kolikkopeliyritys. * atari, Go-pelin termi. * Atari, poliisin rekisterissä nimitys ammatti- ja taparikolliselle. * Atari, sukunimenä: ** Gali Atari (s. 1953), israelilainen näyttelijä ja laulaja
Pasi Ilmari Jääskeläinen

Pasi Ilmari Jääskeläinen (s. 30. kesäkuuta 1966) on jyväskyläläinen kirjailija ja äidinkielenopettaja. Jääskeläinen kirjoittaa realistisia teoksia, joissa on fantasian aineksia. Tyyliä voi luonnehtia maagiseksi realismiksi tai Jääskeläisen omalla termillä reaalifantasia. Jääskeläinen sai esikoisteoksellaan, novellikokoelmalla Missä junat kääntyvät (2000) Helsingin Science Fiction Seuran myöntämän Tähtivaeltaja-palkinnon. Lisäksi hänet on palkittu neljästi parhaasta kotimaisesta tieteisnovellista Atorox-patsaalla. Hänen novellejaan on käännetty useille kielille. Jääskeläisen ensimmäinen romaani Lumikko ja yhdeksän muuta ilmestyi 2006 ja sai Kuvastaja-palkinnon. Hänen seitsemäs teoksensa Kuurupiilon anatomia (2023) oli yksi Finlandia- palkintoehdokkaista. Jääskeläinen työskentelee Jyväskylän Lyseon lukiossa äidinkielen ja kirjallisuuden lehtorina. Koulutukseltaan hän on filosofian maisteri. == Tuotanto == * * * * * * * === Antologiat === * Päin näköä [toim. Leena Griinari, Pirjo Mäkelä, Päivi Taussi-Forsman] (Laatusana 2001) * Myös näin voi elää: Eurooppalaisia nykynovelleja [toim. Anna Malmio, Mervi Murto] (WSOY 2005) * The Dedalus Book of Finnish Fantasy [toim. Johanna Sinisalo] (Dedalus, 2005) – käännös novellista ”Taivaalta pudonnut eläintarha” * Eine Trillion Euro [toim. Andreas Eschbach] (Lübbe, 2004) – saksannos novellista ”Kummitustalo, Rakettitehtaankatu 1” === Käännöksiä === * Taevast kukkunud loomaaed, Skarabeus, 2002 – Missä junat kääntyvät -kokoelman suppeampi versio viroksi. * The Rabbit Back Literature Society, Pushkin Press (Iso-Britannia), 2014& Thomas Dunne (USA), 2015 – Lumikko ja yhdeksän muuta englanninkielinen käännös. * Literární spolek Laury Sněžné, Paseka, 2015 – Lumikko ja yhdeksän muuta tšekinkielinen käännös. * Magický průvodce městem pod pahorkem, Paseka, 2017 – Harjukaupungin salakäytävät tšekinkielinen käännös. == Palkinnot == * Atorox-palkinto 2012 (”Kirje Lethelle”) * Kuvastaja-palkinto 2011 (romaanista Harjukaupungin salakäytävät) * Kuvastaja-palkinto 2007 (romaanista Lumikko ja yhdeksän muuta) * Tähtivaeltaja-palkinto (kokoelmasta Missä junat kääntyvät) 2000 * Atorox-palkinto 2000 (”Oi niitä aikoja: elämäni kirjastonhoitajattaren kanssa”) * Atorox-palkinto 1999 (”Pinnan alla Toiseus piilee”) * Portti-lehden novellikilpailun voitto 1999 (”Oi niitä aikoja: elämäni kirjastonhoitajattaren kanssa”) * Atorox-palkinto 1998 (”Missä junat kääntyvät”) * Portti-lehden novellikilpailun voitto 1997 (”Missä junat kääntyvät”) * Portti-lehden novellikilpailun voitto 1996 (”Kummitustalo, Rakettitehtaankatu 1”) * Portti- lehden novellikilpailun voitto 1995 (”Laurelia etsimässä”) ==Lähteet== == Aiheesta muualla == * Kotisivut. * Pasi Jääskeläinen Kirjasampo.fi:ssä. * Värikäs kirjallisuuspiiri ja maaginen Jyväskylä. Vetus Et Nova 30.7.2012. Luokka:Suomalaiset kirjailijat Luokka:Suomalaiset tieteiskirjailijat Luokka:Suomalaiset fantasiakirjailijat Luokka:Vuonna 1966 syntyneet Luokka:Elävät henkilöt
Suomen ortodoksisen kirkon piispojen piispainkokous

Suomen ortodoksisen kirkon piispainkokous on kaikkien piispojen muodostama Suomen ortodoksisen kirkon kirkollinen hallintoelin, joka käsittelee ja ratkaisee mm.uskonoppia ja kanoneja koskevia hengellisiä asioita yhdessä kirkolliskokouksen ja kirkollishallituksen kanssa. Luokka:Suomen ortodoksinen kirkko
Joaquim Cruz

Joaquim Carvalho Cruz (s. 12. maaliskuuta 1963 Taguatinga) on brasilialainen keskimatkojen juoksija ja 800 metrin olympiavoittaja Los Angelesin kisoissa 1984. Cruz syntyi metallityöläisen pojaksi Taguatingassa. Hän aloitti juoksemisen 13-vuotiaana ja osoittautui lahjakkaaksi. Vuonna 1981 hän juoksi 800 metrillä uuden nuorten maailmanennätysajan ja pääsi vuonna 1983 opiskelemaan Oregonin yliopistoon. Heti samana vuonna hän voitti 800 metrillä yliopistojen mestaruuden ja saavutti pronssia Helsingin MM-kilpailuissa. Seuraavana vuonna Los Angelesissa pidetyissä olympiakisoissa Cruz oli yksi 800 metrin juoksun ennakkosuosikeista yhdessä maailmanennätysmies Sebastian Coen kanssa. Loppukilpailun viimeisessä kaarteessa Cruz aloitti kolmannelta paikalta loppukirin, juoksi kaikista ohi ja voitti olympiakultaa uudella olympiaennätysajalla 1.43,00. Olympialaisten jälkeen elokuussa 1984 Cruz juoksi Euroopassa useita huippuaikoja ja jäi Kölnin ajallaan 1.41,77 vain neljä sadasosasekuntia Coen maailmanennätyksestä. Soulin kesäolympialaisissa 1988 Cruz kamppaili jälleen 800 metrin voitosta yhdessä kenialaisen Paul Erengin kanssa mutta jäi hopealle. Sittemmin hänellä alkoi ilmetä ongelmia akillesjänteensä kanssa, eikä hän koskaan enää palannut entiselle tasolleen juoksijana. == Lähteet == Luokka:Brasilialaiset keskimatkojen juoksijat Luokka:Brasilialaiset olympiavoittajat Luokka:Vuonna 1963 syntyneet Luokka:Elävät henkilöt
Fluktuaatio

Fluktuaatio tai fluktuointi tarkoittaa seuraavia asioita: * tilastollinen fluktuaatio eli satunnaismuuttujan vaihtelu, muun muassa tilastotieteen käsite * fluktuaatio eli kannanvaihtelu, populaatiobiologian käsite * kvanttifluktuaatio eli tyhjiöenergia, fysiikan käsite * fluktuaatio tai fluktuointi eli oireiden voimakkuuden tai terveydentilan vaihtelu tai aaltoilu, lääketieteellinen käsite * fluktuointi, osakkeiden arvon heilahtelu, taloustieteen käsite * fluktuaatio, tuotannon (jyrkkä) vaihtelu, teollisuudessa käytetty käsite.
Jorma Gallen-Kallela

Kaius Jorma Gallen-Kallela (22. marraskuuta 1898 Ruovesi – 30. marraskuutaSuomen Kuvalehti, Vapautemme hinta. Helsinki 1941 tai 1. joulukuutaGallen-Kallela, Jorma Suomen sodissa 1939–1945 menehtyneiden tiedosto, Arkistolaitos 1939 Uusikirkko, Lempiälä) oli suomalainen taidemaalari ja taidegraafikko. Gallen-Kallelan vanhemmat olivat Akseli Gallen-Kallela ja Mary Gallen-Kallela (o.s. Slöör). Hän aloitti taideopintonsa isänsä johdolla. Ulkomailla Gallen-Kallela opiskeli taidetta Argentiinassa, Tanskassa, Ranskassa ja Itävallassa. Gallen-Kallelan tunnetuin taiteellinen työ liittyy Kansallismuseon freskoihin, joiden maalaamisessa hän avusti isäänsä. Lisäksi Gallen-Kallela avusti isäänsä Suur-Kalevalan kuvittamisessa. Gallen-Kallela myös maalasi uudestaan Juseliuksen mausoleumin tuhoutuneet freskot isänsä luonnosten perusteella. Itsenäisiä Jorma Gallen-Kallelan töitä ovat Rintamamies- ja Kalevala-postimerkit. Gallen-Kallela osallistui Suomen sisällissotaan valkoisten puolella ryhmän- ja joukkueenjohtajana. Hänet komennettiin Vöyrin sotakouluun, jossa hän toimi jonkin aikaa opettajana. Talvisodassa luutnantti Gallen-Kallela toimi lähetti- ja toimistoupseerina ja pioneerikomentajan apulaisena. Hän kaatui sodan ensimmäisenä tai toisena päivänä 30.11.–1.12.1939 ollessaan pidättämässä alasammuttuja Neuvostoliiton puna-armeijan lentäjiä Adolf Ehrnroothin kanssa. Gallen-Kallela pelasti Ehrnroothin hengen heittäytymällä tämän päälle, mutta sai itse surmansa.Talvisota 1939–1940. Puolustusvoimat. Viitattu 26.7.2010. Gallen- Kallela oli ensin naimisissa Robert Kajanuksen tyttären Elvi Kajanuksen kanssa. Liitosta syntyi yksi lapsi. Tämän jälkeen hän oli naimisissa Pirkko Alhqvistin kanssa. Tästäkin avioliitosta syntyi yksi lapsi. == Teoksia == * Edesmenneittein muistokivi, Tyrvään Pyhän Olavin kirkko. 1934, uusittu vuonna 2000 Muinais-Tyrvään vainajat saivat eilen muistokiven, jota paljastamassa oli lähes 1,000-henkinen yleisöjoukko. Patsas Tyrvään graniittia, Jorma Gallen- Kallelan piirtämä, Aamulehti, 30.07.1934, nro 201, s. 2, Kansalliskirjaston digitaaliset aineistot. Viitattu 27.7.2024] == Lähteet == == Aiheesta muualla == * * Miten postimerkki syntyy?, Hakkapeliitta, 05.04.1938, nro 14, s. 20, Kansalliskirjaston digitaaliset aineistot * Olli Nuorto : Kaatui kunnialla isänmaan puolesta, Suomen Kuvalehti, 23.12.1939, nro 51-52, s. 34, Kansalliskirjaston digitaaliset aineistot Luokka:Suomalaiset upseerit Luokka:Suomalaiset taidemaalarit Luokka:Vuonna 1898 syntyneet Luokka:Vuonna 1939 kuolleet Luokka:Suomalaiset toisessa maailmansodassa kaatuneet Luokka:Suomen sisällissodan valkoiset
Dave Wottle

David James ”Dave” Wottle (s. 7. elokuuta 1950) on yhdysvaltalainen entinen 800 metrin juoksija ja olympiavoittaja Münchenin 1972 kisoista. Wottle tunnettiin myös siitä, että hän alituisesti piti lippalakkia päässään. Vuoden 1971 jälkeen vaikutti siltä, ettei neuvostoliittolaiselle Euroopan mestarille Jevgeni Aržanoville ole mahdollista löytää varteenotettavaa haastajaa olympiakisojen 800 metrille. Aržanov oli edellisen kerran sijoittunut kilpailussa muulle kuin ykkössijalle vain 19. syyskuuta 1969, sekä kaaduttuaan ja keskeytettyään samana keväänä Neuvostoliiton mestaruuskilpailuissa. Kuitenkin kesällä 1972 ennakkokaavailut menivät uusiksi, kun Yhdysvaltain olympiakarsinnoissa 21-vuotias ”Lätsä” Dave Wottle yllättäen juoksi silloista maailmanennätystä sivunneen ajan 1.44,3. Sitä ennen hän oli samana vuonna voittanut 1 500 metrillä Yhdysvaltain mestaruuden ja hallimestaruuden 880 jaardilla. Kuitenkin ennen olympiakarsintoja hänen 800 metrin ennätyksensä oli vuonna 1970 19-vuotiaana juoksemansa 1.47,1. Ennen saapumistaan Euroopan mantereelle, oli hän olympialaisia edeltävän heinäkuun lopulla loukannut jalkansa, mikä oli tiennyt taukoa harjoittelussa. Wottlen polvi oli kipeä vielä olympialaisissa, eikä hän itsekään uskonut täysin olympiakultaan. Alkuerässä lähtölaukauksen pamahtaessa Wottle ei ollut päästä liikkeelle, vaan näytti jäävän paikoilleen seisomaan kilpakumppaniensa ollessa jo vauhdissa. Wottle roikkui joukon mukana ja tarkkaili asemiaan. Toisella kierroksella takasuoralla hän aloitti kirin ja loppusuoralla varmisti jatkopaikkansa. Sittemmin välierissä hän oli pudota jatkosta jäätyään pussiin muiden juoksijoiden taakse, mutta pääsi onnekseen livahtamaan Saksan liittotasavallan Franz-Josef Kemperin siirryttyä tahattomasti hieman radan sisäreunasta ulospäin, ja paikka loppukilpailussa varmistui. Wottlen pahin haastaja Aržanov, joka hänetkin tunnettiin erityisesti vahvasta loppukiristään, oli huomioinut Wottlen vahvuuden viimeisellä sadalla metrillä. Finaalissa hän päätti yrittää taktikoida ja aloitti kirin jo 300 metriä ennen maalia. Tämä oli kuitenkin virhe, sillä loppusuoralla Aržanov kangistui. Wottle ohitteli kilpailijoita solkenaan, ja viimeisellä metrin kalkkiviivalla ohitti myös Aržanovin, jonka lopullinen sijoitus oli toinen, vain 0,03 sekuntia Wottlen takana. Pronssia saavutti kenialainen Mike Boit. Lippalakki, joka oli muodostunut Wottlen tavaramerkiksi, unohtui hänen päähänsä myös palkintokorokkeella. Münchenissä Wottle kilpaili myös 1 500 metrillä, mutta karsiutui välierissä. 1974 hän ryhtyi ammattilaiseksi, mutta lopetti juoksu- uransa pian tämän jälkeen. Sittemmin hän on toiminut oppilaitoksissa juoksuvalmentajana, ja tällä hetkellä toimii Memphisissä, Tennesseessä dekaanina Rhodes Collegessa. == Lähteet == * Wolfgang Wünsche: Kilpakenttien sankarit (Karisto 1984) * http://www.olympic- usa.org/CFDOCS/Munich/feature_wottle.cfm Luokka:Yhdysvaltalaiset keskimatkojen juoksijat Luokka:Yhdysvaltalaiset olympiavoittajat Luokka:Vuonna 1950 syntyneet Luokka:Elävät henkilöt
Bluesrock

Bluesrock on populaarimusiikin tyylilaji. Se voi viitata yksinkertaisesti rocksoundilla soitettuun bluesiin tai laajemmassa mielessä bluesvaikutteiseen rockiin. Monet 1960-luvun rockyhtyeet, kuten The Rolling Stones ja The Yardbirds, soittivat muun ohella sellaistakin musiikkia, joka voidaan määritellä bluesrockiksi. Samoin psykedeelisen rockin edustajat, kuten Cream ja Jimi Hendrix, levyttivät myös runsaasti suoraan bluesiin pohjautuvaa materiaalia rocksoundeilla. Suoraviivaisempia bluesrockin edustajia 1960-luvun jälkipuoliskolla olivat Johnny Winter, Canned Heat, John Mayall, Ten Years After ja Peter Greenin aikainen Fleetwood Mac. Nämä säilyttivät musiikissa usein blueskaavan sekä sanoituksissa bluesille tyypillisen rakenteen, jossa toistetaan ensin yksi lause kahdesti ja sitten päätetään säkeistö yhdellä uudella lauseella. Psykedeelinen rock oli usein siltana bluesrockin ja myöhemmän heavy metalin välillä. Varhaisessa heavy metal -musiikissa kuului usein vielä selviä bluesvaikutteita. 1960-luvun jälkeen tunnetuimpia bluesrockia esittäneitä artisteja ovat olleet esimerkiksi Stevie Ray Vaughan ja hänen veljensä Jimmien yhtye Fabulous Thunderbirds. 2000-luvun bluesrockia edustaa kitaravirtuoosi Joe Bonamassa. == Tunnettuja levyjä == * Canned Heat - Future Blues (1970) * Fabulous Thunderbirds - Girls Go Wild (1979), What's the Word (1980) * Fleetwood Mac - Fleetwood Mac (1968), English Rose (1969) * John Mayall & the Bluesbreakers - Bluesbreakers with Eric Clapton (1966), A Hard Road (1967) * Stevie Ray Vaughan - Texas Flood (1983), In Step (1989) * Junior Wells - Hoodoo Man Blues (1965) * Johnny Winter - Second Winter (1969) * Ten Years After - Cricklewood Green (1971) * Whitesnake - Ready an' Willing (1980) * ZZ Top - Fandango! (1975), Degüello (1979) * Cream - kaikilla levyillä on sekä muutamia blues rock -kappaleita että 1960-luvun tyylistä modernimpaa rockia *
Foghat

Foghat on 1971 perustettu brittiläinen rock-yhtye, joka oli suosittu 1970-luvulla. Heidän musiikkinsa on sekoitus southern rockia ja bluesia. Yhtye hajosi 1983 mutta teki comebackin 1990-luvulla. Perustajajäsen Dave Peverett kuoli syöpään helmikuussa 2000. Rod Price kuoli 22. maaliskuuta 2005 vammoihinsa, joita hän sai kaatuessaan portaissa. Yhtyeen suosituimpia kappaleita ovat "I Just Want to Make Love to You", "Fool for the City" ja varsinkin "Slow Ride". Yhtyeen esikoisalbumia vuodelta 1972 on kutsuttu Rockin helmeksi. ==Jäsenet== *Charlie Hunh - laulu (entinen Ted Nugent-yhtyeen laulaja) *Brian Bassett - kitara (entinen Molly Hatchetin kitaristi) *Tony Stevens - basso (1971-nykyaika) *Roger Earl - rummut (1971-nykyaika) ==Entiset jäsenet== *Dave "Lonesome Dave" Peverett - laulu, kitara (k. 2000) *Rod Price - kitara (k. 2005) ==Diskografia== ===Albumit=== *Foghat (1972) *Foghat (1973) (kutsutaan nimellä Rock And Roll, koska debyyttialbumilla on sama nimi) *Energized (1974) *Rock and Roll Outlaws (1975) *Fool for the City (1975) *Night Shift (1976) *Foghat Live (1977); live *Stone Blue (1978) *Boogie Motel (1979) *Tight Shoes (1980) *Girls to Chat & Boys to Bounce (1981) *In the Mood for Something Rude (1982) *Zig-Zag Walk (1983) *Return of the Boogie Men (1994) *Road Cases (1998); live *Family Joules (2003) *Decade Live (2003) *Foghat Live II (2007) *Last Train Home (2010) *Under the Influence (2016) *Live at the Belly Up (2017) *Slow Ride (2018) ===Kokoelmat=== *Best of Foghat (1989) *Best of Foghat Volume 2 (1992) *Best of Foghat (Rhino Special Edition) (1992) *Slow Ride and Other Hits (1997) *Anthology (1999) *Hits You Remember Live (2001) *Live 2000 (2001) *Essential (2002) ===Singlet=== *"What a Shame" (1973) *"Slow Ride" (1975) *"Fool for the City" (1976) *"Drivin' Wheel" (1976) *"I'll Be Standing By" (1977) *"I Just Want to Make Love to You" (Live) (1977) *"Stone Blue" (1978) *"Third Time Lucky (First Time I Was a Fool)" (1979) *"Stranger in My Home Town" (1980) *"Wide Boy" (1981) *"Slipped, Tripped, Fell in Love" (1982) *"Ain't Living' Long Like This" (1982) *"Zig-Zag Walk" (1983) *"I'm a Rock 'n Roller" (2003) *"Lousiana Blues" (2010) *"Upside of Lonely" (2016) == Aiheesta muualla == *Official Website of original Foghat *Official Website of current Foghat Luokka:Brittiläiset rockyhtyeet
Parkinsonin laki

Parkinsonin lain mukaan "työ täyttää sille varatun ajan" ("Work expands so as to fill the time available for its completion"). Sääntö on saanut nimensä keksijänsä C. Northcote Parkinsonin mukaan, joka esitti sen ensin The Economist -lehdessä 19. marraskuuta 1955: ja sittemmin kirjassaan Parkinson's Law: The Pursuit of Progress (1958). Parkinson muotoili lain seuratessaan Brittiläisen imperiumin kehitystä. Parkinsonin lakia sovelletaan usein tietotekniikkaan: "Tieto täyttää sille varatun tallennuskapasiteetin". Laki voidaan yleistää muotoon minkä tahansa resurssin kulutus pyrkii nousemaan sen tarjonnan maksimiin. Erikoistapaus Parkinsonin laista on Downs-Thomsonin paradoksi, jonka mukaan liikenneruuhkat pahenevat aina kun uusia teitä rakennetaan. == Katso myös == * Parkinsonin triviaalisuuden laki == Lähteet == Luokka:Tietotekniikka Luokka:Työ
Uniikki

Uniikki voi tarkoittaa seuraavia asioita: * ainutlaatuinen asia (esine, tapahtuma, henkilö yms.) * Uniikki, suomalainen rap-artisti * Uniikki, Yliopiston Apteekin kanta-asiakasohjelma ja asiakaslehti.
Murtoisten observatorio

Murtoisten observatorio eli Hankasalmen observatorio on tähtitieteellisen yhdistyksen Jyväskylän Siriuksen uusi tähtitorni Murtoisten kyläkoulun pihassa Hankasalmella. Valosaastetta on varsin vähän, koska lähin suuri asutuskeskus Jyväskylä on 50 kilometrin päässä. Tähtitorni on ainutlaatuinen Suomessa, sillä se on etäkäyttöinen. Kaukoputken käyttö ja kuvaaminen onnistuu Internetin kautta. ==Laitteisto== ===Optiset laitteet=== Kaukoputki on 40 cm Ritchey-Chretien -tyyppinen Cassegrain-putki, joka edustaa maailman parasta optiikkaa. Mm. Hubble-avaruusteleskooppi on samantyylinen. Kaukoputki on asennettu tietokoneohjatulle robottijalustalle. Tähtitornin kupu on hankittu Sirius Observatories -nimiseltä australialaisyritykseltä. ===Radioteleskooppi=== Observatoriossa on 3 metrin suunnattavalla paraboloidiantennilla varustettu radioteleskooppi. Sillä voidaan vastaanottaa 1–10 GHz taajuusalueella avaruudesta saapuvia radioaaltoja. Havaintokohteita ovat mm. Aurinko ja Linnunradan kaasupilvet. ===Magnetometri=== Ilmatieteen laitoksen magnetometri mittaa Maan magneettikentän voimakkuutta. Se rekisteröi pienetkin muutokset, jotka usein liittyvät revontuliin. === Allsky-kamera === Alcor System OMEA-1.3M-HCA allSky-kamera kuvaa lähes koko taivaan vuorokauden kaikkina aikoina. Uusin kameran kuva tallennetaan observatorion kotisivulle sekä Ilmatieteen laitoksen AurorasNow-palveluun. === Halokamera === Radioteleskoopin yhteydessä oleva halokamera on kohdistettu päivällä Aurinkoon ja yöllä Kuuhun, mikäli Kuu on näkyvissä. Halokamera on ollut toiminnassa maaliskuusta 2022 alkaen. === Revontulien kuuntelulaitteisto === Hankasalmen observatoriossa sijaitsee revontulien äänten tutkimiseen tarkoitettu laitteisto, joka koostuu herkistä mikrofoneista sekä VLF-taajuudella toimivasta luuppiantennista. Ääni- ja VLF-dataa on kerätty marraskuusta 2019 alkaen. ==Aiheesta muualla== * Kotisivut * Jyväskylän Sirius ry Ursan Sirius- sivuilla * Suomalaiset kuvasivat räjähtäneen komeetan pölyvanan - Tiedetuubi.fi (17P/Holmes-komeetta) Luokka:Hankasalmen rakennukset ja rakennelmat Luokka:Suomen observatoriot
Still Smokin’

Still Smokin’ on Cypress Hillin vuonna 2001 julkaisema DVD, jossa on seitsemän livekappaletta ja kaikki yhtyeen musiikkivideot vuoteen 2001 asti. DVD:llä on myös So You Wanna Be a Superstar, 30 minuutin TV-ohjelma. == Kappaleet == # Programme Start # How I Could Just Kill a Man (Live) # Insane in the Brain (Live) # I Ain’t Goin’ Out Like That (Live) # Can’t Get the Best of Me (Live) # Hits from the Bong (Live) # Riot Starter (Live) # (Rock) Superstar (Live) # The Phuncky Feel One # How I Could Just Kill a Man # Hand on the Pump # Real Estate # Stoned Is the Way of the Walk # Latin Lingo # Insane in the Brain # When the Ship Goes Down # I Ain’t Goin’ Out Like That # Throw Your Set in the Air # Throw Your Hands in the Air # Illusions # Boom Biddy Bye Bye # Tequila Sunrise # Dr. Greenthumb # No Entiendes La Onda (How I Could Just Kill a Man) # (Rock) Superstar # Can’t Get the Best of Me # Puppet Master == Still Smokin’ – The Ultimate Video Collection == Still Smokin’ – The Ultimate Video Collection on päivitetty versio Still Smokin’ -DVD:stä, jossa on kolme uusinta videota ja kaikki vanhalta DVD:ltä. Versio julkaistiin vuonna 2004. === Kappaleet === ==== 1. puoli ==== # The Phuncky Feel One # How I Could Just Kill a Man # Hand on the Pump # Real Estate # Stoned Is the Way of the Walk # Latin Lingo # Insane in the Brain # When the Ship Goes Down # I Ain’t Goin’ Out Like That # Throw Your Set in the Air # Throw Your Hands in the Air # Illusions # Boom Biddy Bye Bye # Tequila Sunrise # Dr. Greenthumb # No Entiendes La Onda (How I Could Just Kill a Man) # (Rock) Superstar # Can’t Get the Best of Me # Puppet Master # Trouble # Lowrider # What’s Your Number? # Credits ==== 2. puoli (live) ==== # Intro # How I Could Just Kill a Man # Insane in the Brain # I Ain’t Goin’ Out Like That # Can’t Get the Best of Me # Hits from the Bong # Riot Starter # (Rock) Superstar Luokka:Musiikki-DVD:t
Kleitos Musta

Kleitos oli makedonialainen sotilas, joka eli Filippos II:n ja Aleksanteri Suuren aikana. Hänestä käytettiin lisänimeä Musta. Hän kunnostautui sotilaana jo Filippoksen aikana, ja hänen siskonsa Lanike hoiti Aleksanteri Suurta vauvana. Kun Aleksanteri Suuri aloitti sotaretkensä Persiaa vastaan, Kleitos oli jo toveriratsuväen kuninkaallisen osaston ageman päällikkö. Kleitos pelasti Aleksanterin hengen Granikosjoen taistelussa. Persialainen Spithridates oli vähällä tappaa Aleksanterin taistelun aikana, mutta Kleitos sattui olemaan lähellä ja esti Spithridatesta iskemästä Aleksanteria kuoliaaksi. Kleitos johti agemaa myös Issoksen ja Gaugamelan taisteluissa. Gaugamelan jälkeen hän sairastui, ja hänet jätettiin lepäämään Susaan. Kleitos palasi armeijan luokse Ektabanassa. Sen jälkeen, kun Filotas oli vangittu syytettynä salaliitosta Aleksanteria vastaan, Kleitos ja Hefaistion saivat jakaa toveriratsuväen komennon keskenään. Vuonna 328 eaa. Kleitos oli närkästynyt siitä, että Aleksanteri oli alkanut käyttää persialaisia vaatteita ja vaatia maanmiehiltään persialaisia tapoja. Erään juhlan aikana Kleitoksen ja Aleksanterin välille syttyi riita, joka loppui siihen, että Aleksanteri murhasi Kleitoksen. Antiikin lähteet eroavat siinä, miten tämä tapahtui. Quintus Curtius Rufuksen mukaan Aleksanteri otti keihään, seurasi Kleitosta, joka oli jättänyt juhlasalin, ja tappoi hänet salin ulkopuolella. Junianus Justinuksen mukaan Aleksanteri tappoi Kleitoksen keihäällä riidan aikana. Arrianos ja Plutarkhos taas kertovat, että Kleitos palasi juhlasaliin herjaamaan Aleksanteria lähdettyään riidan jälkeen sieltä pois. Aleksanteri olisi murhannut hänet vasta tämän jälkeen. == Aiheesta muualla == * Wiki Ancient Library - Cleitus the Black (englanniksi) Luokka:Antiikin kreikkalaiset sotilaat
Yōkai

Yōkai () tarkoittaa japanilaisessa kansanperinteessä yliluonnollisia henkiolentoja tai demoneita. Usko yōkaihin liittyy ihmisen käsityskyvyn ylittäneisiin, ihmetystä tai kauhua herättäneisiin ilmiöihin tai eriskummallisiin esineisiin. Folkloristiikassa yōkaiden on sanottu olevan alennustilaan joutuneiden, palvomatta jääneiden kamien ilmenemiä. Tällöin kamista on jäänyt jäljelle vaan pelkoa herättäviä piirteitä. Muita yōkaihin viittaavia sanoja ovat muun muassa erilaisiin muodonmuutoksiin kykenevistä yōkaista käytetty bakemono (化け物) tai obake (お化け), henge (変化) ja mamono (魔物); historiallisesti myös esimerkiksi mononoke (物の怪). Tätä sanaa käytettiin keskiajalla Heian-kaudella, ja se esiintyy Genjin tarinassa. Sanan ’yōkai’ käyttö on sen sijaan suhteellisen uutta. Erilaisia yōkaita on lukemattomia. Toisin kuin aaveet (yūrei), jotka liitetään tiettyyn ihmiseen, yōkait ilmestyvät pikemminkin tietyssä paikassa tai tiettyyn aikaan. Niitä voidaankin luokitella erilaisiin kategorioihin: vuorten yōkait (kuten tengut, Yama-uba ja Amanojaku), teillä ilmestyvät yōkait (kuten Hitotsume-kozō ja Yuki-onna), asumusten yōkait (kuten Zashiki-warashi), meren yōkait (kuten funayūrei ja Umibōzu), jokien tai veden yōkait (etenkin kappat) ja niin edelleen. == Lähteet == == Aiheesta muualla == Luokka:Demonit Luokka:Japanilainen mytologia
Sisäinen resistanssi

Lähteen sisäinen resistanssi (sisäresistanssi, sisäinen vastus)Sisäinen resistanssi; TEPA on käsite, jolla kuvataan jännitelähteen ja virtageneraattorin napajännitteen putoamista kuormituksen seurauksena. Jännitelähteen sisäinen resistanssi on lähteen kanssa sarjassa, ja virtalähteen sisäinen resistanssi on lähteen rinnalla. Ideaalisen jännitelähteen antama jännite ei riipu siitä, miten lähdettä kuormitetaan. Todellisen lähteen antama jännite putoaa kuitenkin kuormituksen vaikutuksesta aina jonkin verran. Tilannetta mallinnetaan olettamalla, että ideaalisen lähteen, jonka lähdejännite on E, kanssa on sarjassa tietty resistanssi, lähteen sisäinen resistanssi R_i. Lähteen sisäisen resistanssin R_i ja kuorman R_L muodostaman sarjakytkennän kokonaisresistanssi on :R = R_i + R_L. Kuormaan menevä virta saadaan Ohmin lakia käyttäen :I = {E\over R}={E\over R_i+R_L} Kuormaan saatava jännite, eli lähteen napajännite saadaan vähentämällä lähdejännitteestä lähteen sisäisessä resistanssissa syntyvä jännitehäviö: :U = E - R_i I. Lähteen sisäinen resistanssi kuvaa siis lähteen kuormitettavuutta. Sisäisen resistanssin ollessa suuri lähteen kuormitettavuus on pieni. Tällainen on tilanne esimerkiksi vajaajännitteisen auton akun ollessa kysymyksessä. Paitsi, että heikossa lataustilassa olevan akun lähdejännite on pienentynyt, myös sen sisäinen resistanssi on kasvanut. Tämän voi helposti havaita, kun perusteellisesti tyhjentynyttä akkua ruvetaan lataamaan. Aluksi akku ei ota virtaa, koska sen sisäinen resistanssi on hyvin suuri. Varaustilan parantuessa sisäinen resistanssi pienenee ja akun vastaanottama virta kasvaa. Ideaalisen virtalähteen sisäinen resistanssi sijaitsee lähteen rinnalla. Mitä lähempänä ideaalista virtalähde on, sitä suurempi on sen sisäinen resistanssi. Virtalähde, jolla on sisäinen resistanssi, voidaan muuntaa jännitelähteeksi. Lähteen kuormitettavuus voi myös riippua taajuudesta. Tällöin puhutaan resistanssin sijasta sisäisestä impedanssista. == Lähteet == == Kirjallisuutta == * Luokka:Elektroniikka en:Output impedance es:Impedancia de salida
Kartioleikkaus

Kartioleikkaus on suoran ympyräkartion ja tason leikkauspinta. Kartioleikkaus voi olla ellipsi, ympyrä, paraabeli tai hyperbeli riippuen siitä, miten taso leikkaa kartion. Joskus piste (kartion huippu) ja suora (kartion sivu) jätetään pois kartioleikkausten luettelosta. Jos taso leikkaa kartion vaipan kahtia, tuloksena on ellipsi (tai sen erikoistapaus ympyrä, mikäli leikkaus tapahtuu kartion pohjan suuntaisesti). Muussa tapauksessa saadaan hyperbeli tai paraabeli, jotka ovat avoimia, toisin kuin ellipsi. == Eri kartioleikkaukset == Conics anim.gif|Eri kartioleikkaukset. Vakio e kuvaa eksentrisyyttä. Kuva:An ellipse with auxiliary circle.svg|Ellipsi on soikeampi kuin ympyrä Kuva:Hyperbel Ortskurve.svg|Hyperbeli voidaan kuvata myös peilikuvansa kanssa Kuva:Parabola with focus and directrix.svg|Paraabeli piirrettynä johtosuoransa L ja polttopisteensä P kanssa Kuva:KreisMittelpunktRadius.svg|Ympyrä ja sen keskipiste M == Lähteet == ==Aiheesta muualla== * Luokka:Seulonnan keskeiset artikkelit
Luettelo toisen maailmansodan panssarivaunuista

A * Archer (panssarintorjuntavaunu, Yhdistynyt kuningaskunta) B * BT-sarja (kevyt panssarivaunu, Neuvostoliitto) C * Challenger (Keskiraskas panssarivaunu, Yhdistynyt kuningaskunta) * Churchill (jalkaväen tukivaunu, Yhdistynyt kuningaskunta) * Churchill Crocodile (liekinheitinpanssarivaunu, Yhdistynyt kuningaskunta) * Comet (keskiraskas panssarivaunu, Yhdistynyt kuningaskunta) * Crusader (kevyt panssarivaunu, Yhdistynyt kuningaskunta) * Cromwell (taistelupanssarivaunu, Yhdistynyt kuningaskunta) D E F G H I * IS- sarja (raskas panssarivaunu, Neuvostoliitto) J * Jagdpanzer IV (panssarintorjuntavaunu, Saksa) * Jagdpanzer V Jagdpanther (panssarintorjuntavaunu, Saksa) * Jagdpanzer VI Jagdtiger (panssarintorjuntavaunu, Saksa) K * KV-sarja (raskas panssarivaunu, Neuvostoliitto) L M * M2 Light tank (kevyt panssarivaunu, USA) * M4 Sherman (keskiraskas panssarivaunu, USA) * M22 Locust (kevyt panssarivaunu, USA) * M24 Chaffee (kevyt panssarivaunu, USA) * M26 Pershing (raskas panssarivaunu, USA) * Matilda II (jalkaväentukivaunu, Yhdistynyt kuningaskunta) * Marder I (panssarintorjuntavaunu, Saksa) * Marder II (panssarintorjuntavaunu, Saksa) * Marder III (panssarintorjuntavaunu, Saksa) N * Nashorn (panssarintorjuntavaunu, Saksa) O * Flakpanzer IV Ostwind (ilmatorjuntapanssarivaunu, Saksa) P * Panzerkampfwagen I (kevyt panssarivaunu, Saksa) * Panzerkampfwagen II (kevyt panssarivaunu, Saksa) * Panzerkampfwagen 35(t) (kevyt panssarivaunu, Saksa/Tšekkoslovakia) * Panzerkampfwagen 38(t) (kevyt panssarivaunu, Saksa/Tšekkoslovakia) * Panzerkampfwagen III (keskiraskas panssarivaunu, Saksa) * Panzerkampfwagen IV (keskiraskas panssarivaunu, Saksa) * Panzerkampfwagen V Panther (keskiraskas panssarivaunu, Saksa) * Panzerkampfwagen VI Ausf.E Tiger (raskas panssarivaunu, Saksa) * Panzerkampfwagen VI Ausf.B Tiger II (raskas panssarivaunu, Saksa) * Panzerjäger I (panssarintorjuntavaunu, Saksa) Q R * Ram (keskiraskas panssarivaunu, Kanada) S * Sentinel (keskiraskas panssarivaunu, Australia) * Sturmgeschütz III (rynnäkkötykki, Saksa) * Sturmgeschütz IV (rynnäkkötykki, Saksa) * Somua S-35 (keskiraskas panssarivaunu, Ranska) * SU-85 (panssarintorjuntavaunu, Neuvostoliitto) * SU-100 (panssarintorjuntavaunu, Neuvostoliitto) T * Tiger (raskas panssarivaunu, Saksa) * T-34 (keskiraskas panssarivaunu, Neuvostoliitto) * T-44 (keskiraskas panssarivaunu, Neuvostoliitto) * T-35 (raskas panssarivaunu, Neuvostoliitto) * T-26 (kevyt panssarivaunu, Neuvostoliitto) * T-28 (keskiraskas panssarivaunu, Neuvostoliitto) * 40 M Turan I (kevyt panssarivaunu, Unkari) * 41 M Turan II (keskiraskas panssarivaunu, Unkari) * 44 M Turan III (keskiraskas panssarivaunu, Unkari) U V * Valentine (jalkaväkitankki, Yhdistynyt kuningaskunta) W X Y Z Å Luokka:Panssarivaunut
Wulfila

Wulfila, gootiksi "Pieni susi" (myös Ulfilas tai Ulfila) (noin 311 – 382, Konstantinopoli) oli areiolainen piispa ja lähetyssaarnaaja sekä visigoottien hengellinen johtaja, joka käännytti gootit kristinuskoon ja kehitti goottilaisen aakkoston. Hän käänsi koko Raamatun gootin kielelle ja oli siten ensimmäinen, joka oli kääntänyt Raamatun germaaniselle kielelle. Tiedot hänen elämästään perustuvat 300- ja 400-luvun kirkollisiin lähteisiin.Castrén ja Pietilä-Castrén 2000, s. 637 == Lapsuus ja nuoruus == Wulfilan uskotaan polveutuneen 200-luvun kappadokialaisista, jotka gootit olivat siirtäneet asumaan Tonavan pohjoispuolelle. Hän syntyi Tonavan alajuoksun varren goottilaisella alueella kappadokialaisen äidin ja goottilaisen isän lapsena. Kertomusten mukaan Wulfila olisi kolmenkymmenen ikäisenä lähetetty Rooman keisarin luo. == Piispantyö == Areiolainen Konstantinopolin piispa Eusebios Nikomedeialainen vihki Wulfilan vuonna 340 tai 341 kristittyjen goottien piispaksi. Nikean ensimmäisessä kirkolliskokouksessa 325 areiolaisuus oli jo hylätty harhaoppina, sillä areiolaisuuden mukaan kolminaisuuden toinen persoona Poika eli Kristus ei ollut samaa olemusta Isä Jumalan kanssa, eikä myöskään ikuinen. Areiolaisuudella oli kuitenkin yhä kirkon piirissä kannattajia. Wulfilan sinnikkään käännytystyön ansiosta suuri osa germaaneista omaksui alun perin kristinuskon sen areiolaisessa muodossa. Vasta paljon myöhemmin he kääntyivät katoliseen uskoon. Wulfila lähetettiin Tonavan pohjoispuolelle goottien keskuuteen, jossa hän työskenteli seitsemän vuoden ajan. Uskonvainojen ajamana Wulfila joutui seuraajineen siirtymään etelämmäs Moesiaan. Wulfila käänsi monia germaaneja areiolaiseen kristinuskoon. Vuonna 375 hän auttoi vainottuja kristittyjä gootteja turvaan Tonavan toiselle puolelle, Rooman valtakunnan alueelle. Gootit omaksuivat Wulfilan opit hyvin. Kun hunnit ajoivat heidät länteen Mustanmeren pohjoispuolelta, gootit katsoivat itsensä kristityiksi. == Kääntäjä == Wulfilan tärkein saavutus oli Raamatun kääntäminen kreikasta gootiksi noin vuonna 370. Hän joutui tätä varten luomaan aivan uuden kirjaimiston sekä nimet suurelle määrälle germaaneille aiemmin tuntematonta käsitteistöä. Osa käännöksestä on säilynyt Uppsalassa säilytettävänä Codex Argenteus -käsikirjoituksena, joka on tärkein gootin kielen lähde. Kun vuonna 381 areiolaisuus julistettiin lopullisesti harhaopiksi eli kerettiläisyydeksi, lähti piispa Wulfila neuvottelemaan Konstantinopoliin. Kaksi vuotta myöhemmin (383) hän kuoli Konstantinopolissa. == Lähteet == *Castrén, Paavo ja Pietilä-Castrén, Leena: Antiikin käsikirja. Otava, 2000. ISBN 951-1-12387-4. *Otavan iso tietosanakirja, Encyclopaedia Fennica (Otava 1965) *Gummeruksen uusi tietosanakirja (Gummerus 1987) *Osmo Pöysti: Vanhimmat Raamatunkäännökset === Viitteet === Luokka:Piispat Luokka:Lähetyssaarnaajat Luokka:Vuonna 383 kuolleet
Theme Hospital

Theme Hospital on Bullfrog Productionsin kehittämä ja Electronic Artsin julkaisema simulaatio- ja strategiapeli. Peli on julkaistu vuonna MS-DOSille ja Windowsille ja seuraavana vuonna PlayStationille. == Pelaaminen == Pelaajan tehtävänä on hallita ja rakentaa sairaalaa. Sairaalaan tarvitaan diagnostiikkalaitteita, hoitotiloja ja erikoistuneita laitteita. Lisäksi tarvitaan henkilökuntaa käyttämään ja huoltamaan laitteita. Parantamalla tarpeeksi ihmisiä saa rahaa ja terveyslautakunnan kehuja, jolloin saa kutsun seuraavan sairaalan ylläpitämiseen. Pelaajan epäonnistuessa sairaala suljetaan. Pelaajan tehtävänä on huolehtia, että henkilökunta on tyytyväinen (palkkaus), potilaat eivät joudu odottamaan liikaa (riittävästi lääkäreitä) ja että sairaala on kunnossa (huolto). Lisäksi on hätätapauksia kuten vierailijoita ja epidemioita. Hoidettavia sairauksia on esimerkiksi pullistunut pää, jonka hoitoon tarvitaan sopivaa laitteistoa. == Vastaanotto == Peli on saanut GameSpotin arvostelussa arvosanaksi 5.5/10. Peli sai kehuja grafiikasta, ääninäyttelystä sekä huumorista. Ongelmakohtina on pelin tekoäly, joka ei vastaa potilaiden hoitotarpeisiin vapaana olevasta henkilökunnasta huolimatta. Erilaisten prioriteettien ja käytäntöjen säätö on mahdollista, mutta ei vaikuta juurikaan lopputulokseen. == Lähteet == == Aiheesta muualla == * Luokka:Vuoden 1997 videopelit Luokka:Taloussimulaatiopelit Luokka:Reaaliaikaiset strategiapelit Luokka:MS-DOS-pelit Luokka:PlayStation- pelit Luokka:Windows-pelit
Ellipsoidi

Ellipsoidilla tarkoitetaan kappaletta, jonka poikkileikkaus missä tahansa tasossa on ellipsi. Jos ellipsoidin keskipiste on pisteessä (0,0,0) eli origossa ja akselit ovat koordinaattiakselin suuntaiset, on ellipsoidin yhtälö xyz-koordinaatistossa :\frac{x^2} {a^2} + \frac{y^2} {b^2} + \frac{z^2} {c^2} = 1\\! , jossa a,b,c\in\mathbb{R}. Luvut a, b ja c ovat ellipsoidin puoliakselien pituudet. Ellipsoidin erikoistapaus pyörähdysellipsoidi syntyy, kun ellipsi pyörähtää jonkin akselinsa ympäri. Jos ellipsi pyörähtää esimerkiksi x-akselin ympäri, kappaleen poikkileikkaus tasossa yz on ympyrä, jonka säde r = b = c. == Tilavuus == Ellipsoidin tilavuus saadaan kaavalla :V = \frac{4}{3}\pi abc.\,\\! == Pinta-ala == Ellipsoidin pinta-ala saadaan kaavalla :A = 2 \pi \left( c^2 + \frac{bc^2}{\sqrt{a^2-c^2}} F(O\\!\\!E,m) + b\sqrt{a^2-c^2} E(O\\!\\!E,m) \right),\,\\! jossa m=\frac{a^2(b^2-c^2)}{b^2(a^2-c^2)}\,\\! ja F(O\\!\\!E,m)\,\\!, E(O\\!\\!E,m)\,\\! ovat ensimmäisen ja toisen asteen epätäydellisiä elliptisiä integraaleja. Likimääräinen arvo saadaan kaavalla: :A \approx 4\pi\\!\left(\frac{ a^p b^p+a^p c^p+b^p c^p }{3}\right)^{1/p}.\,\\! missä arvolla p = 1,6075 saadaan suhteellinen virhe, joka on korkeintaan 1,061 % (Knud Thomsenin kaava); arvo p = 8/5 = 1,6 on optimaalinen lähes pallomaisille ellipsoideille, suhteellinen virhe on tällöin korkeintaan 1,178 % (David W. Cantrellin kaava). == Lähteet == Luokka:Kappaleet (geometria)
Deko

Deko on vuonna 2004 aloittanut, kerran kuukaudessa ilmestyvä sisustuslehti, jossa esitellään pieniä koteja, sisustusideoita, viihde-elektroniikkaa, kodinkoneita ja muita tavaroita. Lehti kertoo muotoilualan uutisia ja esittelee tunnettuja ja nousevia muotoilijoita. Lehteä julkaisee Otavamedia. Vuosilevikki vuonna 2006 oli 37 500.Otava-Kuvalehdet Oy, vuosikertomus 2006 Se tavoittaa noin 85 000 lukijaa (KMT 2022). Lehden vastaava päätoimittaja on Saija Hakoniemi. == Lähteet == == Aiheesta muualla == * Dekon kotisivut Luokka:Suomalaiset sisustuslehdet Luokka:Otavamedia Luokka:Media-alan tuotemerkit
Anthony Corleone

Anthony Corleone on kuvitteellinen hahmo Francis Ford Coppolan ohjaamassa elokuvassa Kummisetä osa III, joka päättää italialaisamerikkalaisesta rikollisperheestä kertovan elokuvatrilogian. Anthony on Michael Corleonen poika. Elokuvissa Anthonyn osan näyttelee Frank D’Ambrosio. == Juoni == Michael Corleone on toivonut pojasta liiketoimiensa jatkajaa ja toivoo pojan opiskelevan lakia tai taloutta. Isän pettymykseksi poika kuitenkin haluaa kehittää itsestään klassisen laulajan, jonka päätöksen isä kuitenkin hyväksyy pojan saadessa äitinsä Kay Adamsin vahvan tuen taakseen. Anthonyn opinnot edistyvät ja vuonna 1980 hänet kutsutaan Palermoon, Sisiliaan laulamaan Turiddun roolia Cavalleria rusticana -oopperassa. Perhekohtaaminen saa kuitenkin näytännön jälkeen murheellisen päätöksen, kun Michael Corleonen murhayrityksen yhteydessä harhaluoti osuu kuolettavasti Anthonyn sisareen Maryyn. ==Perheenjäsenet== *Vito Corleone – Isä; näyttelijänä Marlon Brando elokuvassa Kummisetä ja Robert De Niro elokuvassa Kummisetä osa II *Santino ”Sonny” Corleone – Esikoinen; näyttelijänä James Caan elokuvassa Kummisetä *Constanzia ”Connie” Corleone-Rizzi – Tytär; näyttelijänä Talia Shire kaikissa elokuvissa *Fredo Corleone – Keskimmäinen poika; näyttelijänä John Cazale elokuvissa Kummisetä ja Kummisetä osa II *Michael Corleone – Nuorin poika; näyttelijänä Al Pacino kaikissa elokuvissa *Kay Adams – Michaelin vaimo; näyttelijänä Diane Keaton kaikissa elokuvissa *Mary Corleone – Michaelin tytär; näyttelijänä Sofia Coppola elokuvassa Kummisetä osa III *Anthony Corleone – Michaelin poika; näyttelijänä Franc D’Ambrosio elokuvassa Kummisetä osa III *Carmella Corleone – Viton vaimo; näyttelijänä Morgana King elokuvissa Kummisetä ja Kummisetä osa II *Tom Hagen – Ottopoika; näyttelijänä Robert Duvall elokuvissa Kummisetä ja Kummisetä osa II *Vincent ”Vinnie” Mancini- Corleone – Sonnyn avioton poika; näyttelijänä Andy Garcia elokuvassa Kummisetä osa III Luokka:Kummisedän henkilöhahmot Luokka:Elokuvahahmot
Kanarianhemppo

Kanarianhemppo (Serinus canaria) on keltahemppojen sukuun kuuluva varpuslintu. Nimensä mukaisesti se on kotoisin Kanariansaarilta, joilla se on luonnonvaraisena melko yleinen. Kanarianhempolla ei ole alalajeja. Ulkomuodoissa on vain vähäisiä eroja riippuen siitä, miltä saarelta lintu on peräisin. Lajin status on ollut epävarma ja aiemmin sitä on pidetty keltahempon alalajina. 1400-luvulla Kanariansaarille saapuneet espanjalaiset valloittajat löysivät kanarianhempon, ja munkit kasvattivat ja myivät niitä ulkomaille. Kanarianhemposta on jalostettu kaikki kanarialinnuiksi kutsutut kesyrodut. Rodut voidaan jakaa kolmeen ryhmään: laulukanarioihin, muotokanarioihin ja värikanarioihin. Häkkilintuna kanarialinnun pituus voi vaihdella huomattavasti, roduittain 10–20 cm. Lemmikkinä kanarialintua ei yleensä kesytetä kuten papukaijoja. Sen valtti on kaunis lauluääni. Pääasiassa vain koiras laulaa, mutta naaraskin saattaa toisinaan vähän luritella. Kanarialinnut voivat elää 8–12-, joskus jopa 15-vuotiaiksi. Niiden ”eläkeikä” alkaa noin kuusivuotiaina. Tällöin naaraat eivät ole enää lisääntymiskykyisiä, mutta koiraat jatkavat laulamistaan vielä tässäkin iässä. == Lähteet == == Aiheesta muualla == * Kanarialinnun historia ja lajiesittely Luokka:Peipot Luokka:Lemmikkilinnut Luokka:Kanariansaarien eläimet
Bunkkeri

Bunkkeri ( = hiilikellari) on sodassa käytettävä kiinteä puolustusrakennelma. Se on yleensä sijoitettu lähes kokonaan maan alle: maan päällä näkyvissä on ainoastaan kupolikatto, joka sekin on usein peitetty esimerkiksi sammalella tai pienillä puilla. Bunkkeria käytetään joukkojen ja materiaalin suojaamiseen. Bunkkerin katto on kupolinmuotoinen, jotta lentopommit ja muut räjähteet kimpoaisivat siitä, eivätkä räjähtäisi katon päällä. Bunkkeri kuuluu kantalinnoitettuun puolustusjärjestelmään. Bunkkereita on eri tyyppejä; esimerkiksi pikalinnoitettu tai kenttälinnoitettu bunkkeri. Betonista tehty bunkkeri on kantalinnoitettu puolustusasema. Bunkkerissa on yleensä ryhmän tai joukkueen verran miehiä. Bunkkerin aseistuksena voi olla konekivääri, tykki tai muuta raskasta aseistusta. Bunkkerit pyritään valtaamaan räjäyttämällä tai liekinheittimellä, jolloin sisällä olijoilta loppuu happi. Suomeksi bunkkeria vastaava virallinen termi on korsu, teräsbetonikorsu tai tb-korsu. Suomessa kantalinnoitettuja korsuja sijaitsee Hangossa ja itä-Suomessa Salpalinjan alueella yli 770 kappaletta. ==Kirjallisuutta== * == Katso myös == * Väestönsuoja * Korsu == Aiheesta muualla== * Bunker Pictures – Pictures, locations, information about bunkers from WW2, The Atlantikwall and the Cold War Luokka:Linnoitukset Luokka:Tilat
Maksimitehonsiirtolause

Maksimitehonsiirtolause on sähköopin lause, jonka mukaan lähteestä kuormaan siirtyvä teho saa suurimman arvonsa silloin, kun kuormitusresistanssi on tarkalleen yhtä suuri kuin lähteen sisäinen resistanssi. Vaihtosähköpuolella tätä tasasähkölle ja vaihtosähkön hetkellisille arvoille silloin, kun induktiivisia ja kapasitiivisia kuormia ei ole läsnä, pätevää lausetta vastaa impedanssisovitus. ==Lauseen perustelu== Olkoon jännitelähteen lähdejännite E, lähteen sisäinen resistanssi R_i ja kuorman resistanssi R_L. Kuorman kautta kulkeva virta on tällöin :I={E\over R_i+R_L} ja kuorman yli vaikuttava jännite :U={R_L\over R_i+R_L} E Kertomalla nämä keskenään saadaan kuormaan siirtyvä teho :P=UI={R_L\over(R_i+R_L)^2}{E^2} Merkitään nyt kuormitusresistanssin suhdetta lähteen sisäiseen resistanssiin kirjaimella x. Siis :x={R_L\over R_i}. Sijoitetaan tehon lausekkeeseen R_L=xR_i, jolloin saadaan :P={x\over(1+x)^2}{E^2\over R_i} Tutkimalla kerrointa {x\over(1+x)^2}, todetaan sen saavan ei-negatiivisilla x:n arvoilla maksimiarvonsa 1\over 4, kun x=1. Tämä vastaa tilannetta, jossa resistanssit ovat yhtäsuuret. Kuormaan siirtyvä teho on tällöin :P={1\over 4}{E^2\over R_i}. Koska lähteen sisäinen resistanssi on yhtä suuri kuin kuormitusresistanssi, myös lähteessä syntyy samansuuruinen tehohäviö. Toisin sanoen, kun kuormaan siirtyy maksimiteho, niin lähde lämpenee samalla teholla. Huomattakoon, että oikosulkutilanteessa virta saavuttaa maksimiarvonsa, mutta lähteen napajännite putoaa nollaan. Tästä syystä myös kuormaan siirtyvä teho putoaa myös nollaan. Lähde kuitenkin lämpenee siitä otettavissa olevaan maksimitehoon nähden nelinkertaisella teholla :P={E^2\over R_i}. == Kirjallisuutta == * Luokka:Sähkötekniikka Luokka:Elektroniikka fr:Adaptation d'impédances uk:Теорема максимальної потужності (теорема Якобі)